Beamptes in hof vir Nathaniel Julies-moordsaakNathaniel Julies (Foto: Twitter) Voorverhoorverrigtinge in die saak teen drie polisiebeamptes wat beskuldig word van die moord op die 16-jarige Nathaniel Julies van Eldoradopark sal Vrydag in die Johannesburgse hooggeregshof begin. Maroela Media het vroeër berig ŉ skietery het in Augustus verlede jaar tussen bendelede en die polisie uitgebreek ná die polisie ŉ wenk ontvang het oor gesteelde motoronderdele in die omgewing van Eldoradopark. Nathaniel het na bewering in die kruisvuur tussen die polisie- en bendelede beland en is later die dag in ŉ hospitaal dood. Hy was ŉ downsindroomlyer. Simon “Scorpion” Ndyalvane, Caylene Whiteboy en Voster Netshiongolo het verlede maand in die Protea-landdroshof in Soweto verskyn in verband met Nathaniel se moord. Die saak is na die hooggeregshof oorgeplaas. Ndyalvane en Whiteboy word beskuldig van die moord op Nathaniel, asook dat hulle met bewyse sou peuter. Netshiongolo word daarvan beskuldig dat hy aandadig aan die seun se moord was. Laasgenoemde staan ook tereg op regsverydeling. Sers. Simon Ndyalvane and konst. Caylene Whiteboy gedurende ‘n vorige hofverskyning. (Foto: Timothy Bernard/African News Agency) Die drie het in September om borgtog aansoek gedoen, maar die aansoek is van die hand gewys. Whiteboy, wat net langer as ŉ jaar ŉ polisiebeampte is, het kort voor die borgtogaansoek aan die hof gesê sy het nie bedoel om Nathaniel dood te maak toe sy die skoot afgevuur het nie. Sy het een van haar medebeskuldigdes daarvan beskuldig dat hy haar met die dood gedreig het as sy nie haar weergawe van die gebeure by syne aanpas nie. Sy was onder die indruk haar vuurwapen was met rubberkoeëls, en nie skerp ammunisie nie, gelaai. Voster Netshiongologedurende ‘n vorige hofverskyning. (Foto: Timothy Bernard/African news Agency) Netshiongolo het in Desember ŉ tweede borgtogaansoek ingedien waarna die landdros borgtog van R10 000 aan hom toegestaan het. Hy het glo ná die moord die ander twee polisiebeamptes onregmatig en doelbewus gehelp om aanspreeklikheid vry te spring of geregtigheid te ontduik. Ndileka Cola, woordvoerder van die onafhanklike polisieondersoekdirektoraat (Opod), sê die Opod-span in Gauteng gaan vandag die hofverrigtinge bywoon. “Opod bly toegewyd aan sy grondwetlike mandaat om seker te maak die polisie tree volgens die wet op en word vir enige wangedrag gestraf,” sê Cola.